Swapo skop Shangala, Esau nie uit sentrale komitee - Politiek - Republikein
Tuesday, March 30th, 23:16:55
Swapo skop Shangala, Esau nie uit sentrale komitee
'Onskuldig tot anders bewys'
12 January 2021 | Politiek
Kenya Kambowe op Rundu
Swapo sal mnre. Bernard Esau en Sacky Shanghala nie uit sy sentrale komitee, en politburo in die geval van laasgenoemde, verwyder tensy hulle skuldig bevind word in die voortslepende Fishrot-skandaal nie, het me. Hilma Nicanor, partywoordvoerder, gesê.
Die party is onder druk om die twee politici, wat in verband met die omkoopskandaal sedert November 2019 in die tronk is, uit sy leierskapstrukture te verwyder.
Laat verlede jaar het die politburo beraadslaag oor die moontlikheid om die twee oudministers te verwyder, maar dit het nie gebeur nie. Swapo het die twee uit die parlement herroep toe die Fishrot-skandaal meer as 'n jaar gelede opgeduik het en het hulle voor die algemene verkiesing in 2019 van die party se parlementêre lys geskrap.
Dié stap is gesien as 'n foefie om kiesers te laat glo dat die party nie die beweerde dade van die twee lede goedpraat nie, maar die feit dat geen interne aksie geneem is nie, wat Shanghala en Esau deel van die besluitnemers in die party maak, skep 'n ander indruk.
Na bewering het Esau en Shanghala met ander Fishrot-medebeskuldigdes saamgewerk om wette met versteekte agendas te wysig om omkopery moontlik te maak. Hulle het glo miljoene dollars in omkoopgeld ingewin in ruil vir die toekenning van viskwotas aan die Yslandse maatskappy Samherji. Duisende werkers in die vissersbedryf het hul werke verloor toe kwotas ontneem is van die private ondernemings waarvoor hulle gewerk het.
Die viskwotas is eerder aan Fishcor, 'n maatskappy in staatsbesit, gegee. Fishcor is nou die middelpunt van die Fishrot-omkoopskandaal. Mnre. Mike Nghipunya, gewese uitvoerende hoof, en James Hatuikulipi, direksievoorsitter, is ook agter tralies oor hul beweerde rol.
ONSKULDIG TOT ANDERS BEWYS
Nicanor hou vol dat Swapo slegs teen Shanghala en Esau sal optree as die howe hulle skuldig bevind.
"Dit is nie so dat Swapo dié aksies goedkeur nie. Ons sê almal dat ons teen korrupsie en sulke dinge is," het Nicanor gesê. "Ons wil hê geregtigheid moet seëvier."
Ondersteuners van die twee voormalige kabinetslede het bevraagteken waarom die twee uit die parlement verwyder word as 'n hofuitspraak as die grondslag dien om teen hulle op te tree, aangesien hulle nog nie skuldig bevind is nie.
Volgens artikel 16 (1) van die Swapo-gedragskode en -prosedure is 'n lid skuldig aan wangedrag as hy/sy skuldig bevind word in 'n geregshof en gevonnis word tot gevangenisstraf sonder die opsie van 'n boete vir enige ernstige nie-politiese oortreding.
Artikel 16 (15) van dieselfde dokument lui egter dat 'n lid skuldig is aan wangedrag as hulle op 'n skandelike, onvanpaste of onbehoorlike manier optree en die party in die verleentheid stel.
Op die vraag of artikel 16 (15) waarborg dat die party teen die twee oudministers sal optree, veral omdat Fishrot die skuld kry daarvoor dat Swapo stemme verloor het tydens die nasionale verkiesing van 2019 en 2020, het Nicanor gesê Swapo sal deeglik na dié kwessie kyk.
'SWAPO HET OPGETREE'
Sy sê Swapo-president Hage Geingob en senior leiers het opgetree terwyl die saak nog jonk was.
"Hoe hanteer jy 'n saak gedeeltelik? Dit is nie 'n geheim nie dat president Hage Geingob, wat ook die partyleier is, die twee kamerade ingeroep het om hul aksies te verduidelik," het Nicanor gesê.
"Dis nie asof die partyleierskap nog dieselfde is vandat Fishrot gebeur het nie.
"Om te sê dit het bygedra tot die verlies aan stemme vir die party, wil ek sê jy sal natuurlik in die openbaar mense kry wat sê wat hulle wil sê, maar ons as Swapo was baie duidelik wat Fishrot betref."
Op Swapo se 2017-verkiesingskongres is Shanghala en Esau verkies tot lede van sy sentrale komitee. Esau is daarna as lid van die politburo verkies. Sedert hul inhegtenisneming het Swapo sy tweederdemeerderheid in die parlement tydens die 2019-verkiesing verloor, asook belangrike stedelike sentrums, soos die hoofstad Windhoek, tydens die plaaslike owerheidsverkiesing in 2020.